title: 2010/521/EU: Az Európai Parlament határozata ( 2010. május 5. ) az Európai Vegyianyag-ügynökség 2008-as pénzügyi évre vonatkozó elszámolása lezárásáról

text:
               25.9.2010

               HU

               Az Európai Unió Hivatalos Lapja

               L 252/150

         AZ EURÓPAI PARLAMENT HATÁROZATA
   (2010. május 5.)
   az Európai Vegyianyag-ügynökség 2008-as pénzügyi évre vonatkozó elszámolása lezárásáról
   (2010/521/EU)
   AZ EURÓPAI PARLAMENT,
   tekintettel az Európai Vegyianyag-ügynökség 2008-as pénzügyi évre vonatkozó végleges éves beszámolójára,
   tekintettel a Számvevőszéknek az Európai Vegyianyag-ügynökség 2008-as pénzügyi évre vonatkozó éves beszámolójáról szóló jelentésére, az Ügynökség válaszaival együtt (1),
   tekintettel a Tanács 2010. február 16-i ajánlására (5827/2010 – C7-0061/2010),
   tekintettel az EK-Szerződés 276. cikkére és az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,
   tekintettel az Európai Vegyianyag-ügynökség létrehozásáról szóló, 2006. december 18-i 1907/2006/EK európai parlamenti és tanácsi rendeletre (3) és különösen annak 97. cikkére,
   tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,
   tekintettel eljárási szabályzatának 77. cikkére és VI. mellékletére,
   tekintettel a Költségvetési Ellenőrző Bizottság jelentésére, valamint a Környezetvédelmi, Közegészségügyi és Élelmiszerbiztonsági Bizottság véleményére (A7-0089/2010),

               1.

               jóváhagyja az Európai Vegyianyag-ügynökség 2008-as pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Európai Vegyianyag-ügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Jerzy BUZEK

            a főtitkár

         Klaus WELLE

      (1)  HL C 304., 2009.12.15., 33. o.

      (2)  HL L 248., 2002.9.16., 1. o.

      (3)  HL L 396., 2006.12.30., 1. o.

      (4)  HL L 357., 2002.12.31., 72. o.


title: 2002/262/: Az EFTA Felügyeleti Hatóság határozata 262/02/COL ( 2002. december 18. ) az átállási költségekhez kapcsolódó állami támogatások vizsgálati módszertanára vonatkozó új iránymutatások bevezetésével az állami támogatások anyagi jogi és eljárásjogi szabályainak harmincötödik alkalommal történő módosításáról

text:
               25.5.2006

               HU

               Az Európai Unió Hivatalos Lapja

               L 139/1

      AZ EFTA FELÜGYELETI HATÓSÁG HATÁROZATA

   262/02/COL
   (2002. december 18.)
   az átállási költségekhez kapcsolódó állami támogatások vizsgálati módszertanára vonatkozó új iránymutatások bevezetésével az állami támogatások anyagi jogi és eljárásjogi szabályainak harmincötödik alkalommal történő módosításáról
   AZ EFTA FELÜGYELETI HATÓSÁG,
   TEKINTETTEL az Európai Gazdasági Térségről szóló megállapodásra (1) és különösen annak 61–63. cikkére,
   TEKINTETTEL az EFTA-államok közötti, a Felügyeleti Hatóság és Bíróság létrehozásáról szóló megállapodásra (2) és különösen annak 24. cikkére és 3. jegyzőkönyvének 1. cikkére,
   MIVEL a Felügyeleti és Bírósági Megállapodás 24. cikke értelmében az állami támogatások tekintetében az EFTA Felügyeleti Hatósága foganatosítja az EGT-megállapodást,
   MIVEL a Felügyeleti és Bírósági Megállapodás 5. cikke (2) bekezdésének b) pontja értelmében az EFTA Felügyeleti Hatóság értesítéseket vagy iránymutatásokat bocsát ki az EGT-megállapodásban foglalt ügyekben, amennyiben erről az EGT-megállapodás vagy a Felügyeleti és Bírósági Megállapodás kifejezetten rendelkezik, vagy az EFTA Felügyeleti Hatóság szükségesnek ítéli,
   EMLÉKEZTETVE az állami támogatás anyagi jogi és eljárásjogi szabályaira (3), amelyeket az EFTA Felügyeleti Hatóság 1994. január 19-én fogadott el (4);
   MIVEL az Európai Bizottság 2001. július 26-án közleményt fogadott el a villamosenergia-ágazat átállási költségeihez kapcsolódó állami támogatások vizsgálatára vonatkozó elvek meghatározásáról (5),
   MIVEL ez a közlemény az Európai Gazdasági Térséget is érinti,
   MIVEL az egész Európai Gazdasági Térségben biztosítani kell az EGT állami támogatási szabályainak egységes alkalmazását,
   MIVEL az EGT-megállapodás XV. mellékletének végén található „ÁLTALÁNOS” fejezet II. pontja értelmében az EFTA Felügyeleti Hatóságnak az egyenlő versenyfeltételek fenntartása érdekében a Bizottsággal folyatott konzultáció után olyan jogi aktusokat kell elfogadnia, amelyek megfelelnek az EK-Bizottságnál elfogadott jogi aktusoknak,
   AZ EURÓPAI Bizottsággal folytatott konzultációt követően,
   EMLÉKEZTETVE arra, hogy az EFTA Felügyeleti Hatóság e tárgyban 2001. október 19-én többoldalú találkozón konzultált az EFTA-államokkal,
   A KÖVETKEZŐKÉPPEN HATÁROZOTT:

               1.

               Az állami támogatásokról szóló iránymutatások új, 21. fejezettel egészülnek ki, amelynek címe Az átállási költségekhez kapcsolódó állami támogatások vizsgálatának módszertana. Az új fejezet szövege e határozat I. mellékletében található.

               2.

               Az EFTA-államokat levélben kell értesíteni a módosításról, elküldve nekik a határozat és az I. melléklet egy példányát. Az EFTA-államokat fel kell kérni, hogy az értesítéstől számított 20 munkanapon belül jelezzék, egyetértenek-e az I. mellékletben javasolt megfelelő intézkedéssel (a 21.4. pont (5) bekezdésének c) pontjában szereplő beszámolási kötelezettség).

               3.

               Az Európai Bizottságot az EGT-megállapodás 27. jegyzőkönyvének d) pontja szerint e határozat és az I. melléklet egy példányának elküldésével kell tájékoztatni.

               4.

               Amennyiben az EFTA-államok jelezték, hogy egyetértenek a megfelelő intézkedésekkel, a határozatot és vele együtt az I. mellékletet közzé kell tenni az Európai Közösségek Hivatalos Lapja EGT-re vonatkozó részében és EGT-kiegészítésében.

               5.

               A határozat angol nyelvű szövege hiteles.

      Kelt Brüsszelben, 2002. december 18-án.

            az EFTA Felügyeleti Hatóság részéről

         Einar M. BULL

            az elnök

         Hannes HAFSTEIN

            bizottsági testületi tag

      (1)  A továbbiakban: EGT-megállapodás.

      (2)  A továbbiakban: Felügyeleti és Bírósági Megállapodás.

      (3)  A továbbiakban: állami támogatásokról szóló iránymutatások.

      (4)  Első közzététel: HL L 231., 1994.9.3., 32. EGT-kiegészítés.

      (5)  A közlemény megtalálható a Bizottság alábbi internetes oldalán:
   http://europa.eu.int/comm/competition/state_aid/legislation/stranded_costs/en.pdf

      MELLÉKLET

         „21.   AZ ÁTÁLLÁSI KÖLTSÉGEKHEZ KAPCSOLÓDÓ ÁLLAMI TÁMOGATÁSOK VIZSGÁLATÁNAK MÓDSZERTANA
         21.1.   BEVEZETÉS

                     (1)

                     A villamos energia belső piacára vonatkozó közös szabályokról szóló, 1996. december 19-i 96/92/EK európai parlamenti és a tanácsi irányelv (1) (a továbbiakban: az irányelv vagy a 96/92/EK irányelv) meghatározta azokat az elveket, amelyek meghatározzák az európai villamosenergia-ágazat verseny előtti megnyitását.

                     (2)

                     Ezt az irányelvet a 168/1999 EGT-vegyesbizottsági határozat (2) belefoglalta az EGT-megállapodásba is.

                     (3)

                     Az erősen korlátozott versenyről a valódi EGT-szintű versenyre való fokozatos áttérést elfogadható gazdasági körülmények között kell véghezvinni, figyelembe véve a villamosenergia-ágazatra jellemző sajátosságokat. Ezt a szempontot magának az irányelvnek a szövege is kiemeli.

                     (4)

                     Mivel az EFTA-államoknak egyedileg kell megbirkózniuk különféle helyzetekkel, az irányelv 24. cikke lehetővé teszi, hogy az irányelv egyes rendelkezéseinek alkalmazását átmeneti időszakra elhalasszák. A 24. cikkben meghatározott eltérések nem vonatkoznak azokra az állami támogatási mechanizmusokra, amelyek lehetővé teszik a villamosenergia-vállalkozások számára a verseny bevezetéséhez kedvező körülmények között való alkalmazkodást.

                     (5)

                     Ezen iránymutatások célja annak tisztázása, hogy a Hatóság a 96/92/EK irányelvre figyelemmel hogyan kívánja alkalmazni az ilyen állami támogatásokra az EGT-megállapodás szabályait. Ezek az iránymutatások nem érintik a más ide vonatkozó keretszabályokból, iránymutatásokból és értesítésekből származó állami támogatási szabályokat. A Hatóság tehát például a regionális támogatást és a környezetvédelmi támogatást továbbra is a megfelelő iránymutatások szerint engedélyezi. Azok a támogatások pedig, amelyeket az EGT-megállapodás 61. cikke alapján nem lehet engedélyezni, adott esetben továbbra is megvizsgálhatók lesznek az EGT-megállapodás 59. cikkének (2) bekezdése alapján.

               21.2.   AZ ÁTMENETI INTÉZKEDÉSEK ÉS AZ ÁLLAMI TÁMOGATÁSOK

                     (1)

                     Az 1999. november 26-i 168/1999 EGT-vegyesbizottsági határozat 1. cikkének i) pontjával kiigazított 96/92/EK irányelv 24. cikke szerint a Hatóság átmeneti intézkedéseket engedélyezhet az irányelvtől való eltérésre (3):
                     »Azok az EFTA-államok, amelyekben az 1999. november 26-i 168/1999 EGT-vegyesbizottsági határozat hatálybalépése előtt nyújtott kötelezettségvállalásokat vagy üzemeltetési garanciákat ezen határozat rendelkezései következtében nem lehet betartani, a 24. cikk (1) és (2) bekezdése alapján átmeneti szabályozást kérhetnek. Az átmeneti időszakra vonatkozó kérelmeket az EFTA Felügyeleti Hatóságnak legkésőbb hat hónappal az 1999. november 26-i 168/1999 EGT-vegyesbizottsági határozat hatálybalépése után kell bejelenteni.«

                     (2)

                     A jelenlegi helyzetet figyelembe véve a Hatóság úgy véli, hogy csak akkor hozhat a 24. cikk értelmében határozatot átmeneti időszakról, ha előzőleg bebizonyosodott, hogy az EFTA-tagállamok által e cikk szerint bejelentett intézkedések nem férnek össze az irányelv IV., V., VI. és VII. fejezetében meghatározott rendelkezésekkel. Az irányelv 24. cikke szerint a rendelkezésektől való eltérést egyedül a Hatóság engedélyezheti.

                     (3)

                     Ennek megfelelően amennyiben valamely EFTA-állam a 168/1999 határozat következtében be nem tartható kötelezettségvállalások és garanciák költségeinek ellensúlyozására egy alapon keresztül járulékrendszert vezet be, erre az intézkedésre a Hatóság a 96/92/EK irányelv 24. cikke szerint nem adhat átmeneti időszakot engedélyező határozatot; az ilyen intézkedéshez nem szükséges az irányelv vonatkozó fejezetei alóli eltérés. Másrészt állami támogatást jelenthet az EGT-megállapodás 61. cikke és az EFTA-államok közötti, a Felügyeleti Hatóság és Bíróság létrehozásáról szóló megállapodás 3. jegyzőkönyve értelmében.

                     (4)

                     Ezen iránymutatás célja, hogy megmutassa, hogy a Hatóság hogyan kívánja alkalmazni az EGT-megállapodás állami támogatási szabályait a 168/1999 határozat következtében be nem tartható kötelezettségvállalások és garanciák költségeinek ellensúlyozására nyújtott támogatási intézkedések esetén. Az iránymutatások nem vonatkoznak azokra az intézkedésekre, amelyek az EGT-megállapodás 61. cikkének (1) bekezdése értelmében nem minősülnek állami támogatásnak.

               21.3.   A TÁMOGATHATÓ ÁTÁLLÁSI KÖLTSÉGEK MEGHATÁROZÁSA

                     (1)

                     Az ilyen kötelezettségvállalásokat vagy üzemeltetési garanciákat általában »átállási költségnek« nevezzük. A valóságban számos formában előfordulhatnak: hosszú távú adásvételi szerződések, kifejezett vagy hallgatólagos értékesítési garanciával vállalt beruházások, a rendes tevékenységi körön kívül vállalt beruházások stb. Az ilyen kötelezettségvállalások vagy garanciák akkor minősülhetnek a Hatóság által is elismert támogatható átállási költségeknek, ha megfelelnek az alábbi feltételeknek:

                                 (a)

                                 Az átállási költségeknek számító »kötelezettségvállalások vagy üzemeltetési garanciák«1999. november 27., azaz a 168/1999 határozat hatálybalépése előtt jöttek létre.

                                 (b)

                                 Az ilyen kötelezettségvállalások vagy garanciák meglétét és érvényességét a megfelelő jogi és szerződéses rendelkezésekre és a létrejöttük törvényi összefüggéseire figyelemmel kell igazolni.

                                 (c)

                                 Fennáll annak a veszélye, hogy a 96/92/EK irányelv rendelkezéseinek következtében a kötelezettségvállalásokat vagy üzemeltetési garanciákat nem tartják be. Tehát akkor minősülhetnek a kötelezettségvállalások vagy garanciák átállási költségnek, ha az irányelv hatásai következtében gazdaságtalanná válnak, és jelentősen befolyásolják az érintett vállalkozás versenyképességét. A vállalkozásnak egyebek között könyvelési tételekkel (pl. rendelkezések) kell kimutatnia a kötelezettségvállalás vagy garancia várható hatását.
                                 Amennyiben a szóban forgó kötelezettségvállalás vagy garancia következtében – és támogatás vagy átmeneti intézkedések hiányában – veszélyben forog a vállalkozás életképessége, a kötelezettségvállalás vagy a garancia megfelel a megelőző bekezdésben megállapított feltételeknek.
                                 Az ilyen kötelezettségvállalások vagy garanciák hatását az érintett vállalkozások versenyképességére vagy életképességére összevontan kell megvizsgálni. Ahhoz, hogy egy kötelezettségvállalás vagy garancia átállási költségnek minősüljön, szükséges, hogy ok-okozati összefüggés legyen megállapítható a 168/1999 határozat hatálybalépése és aközött, hogy az érintett vállalkozás nehézen tudja betartani vagy biztosítani az ilyen kötelezettségvállalásokat vagy garanciákat. Az ilyen ok-okozati összefüggés megállapítása során a Hatóság figyelembe veszi az érintett vállalkozást sújtó villamosenergia-árcsökkenést vagy a piaci részesedés elvesztését. Nem minősülnek átállási költségnek azok a kötelezettségvállalások vagy garanciák, amelyeket a 168/1999 határozat hatálybalépésétől függetlenül nem lehet betartani.

                                 (d)

                                 A kötelezettségvállalásoknak vagy garanciáknak visszavonhatatlanoknak kell lenniük. Amennyiben egy vállalkozás fizetés ellenében visszavonhatja vagy módosíthatja az ilyen kötelezettségvállalásokat vagy garanciákat, ezt a támogatható átállási költségek kiszámításánál figyelembe kell venni.

                                 (e)

                                 Azok a kötelezettségvállalások vagy garanciák, amelyek egyazon csoporthoz tartozó vállalkozásokat kötnek össze, nem tekinthetők átállási költségeknek.

                                 (f)

                                 Az átállási költségek az adott kötelezettségvállalások vagy garanciák alapján ténylegesen befektetett, kifizetett vagy fizetendő összegeknek megfelelő gazdasági költségek: átalányszámítás tehát csak abban az esetben fogadható el, ha az bizonyítottan tükrözi a gazdasági valóságot.

                                 (g)

                                 Az átállási költségekhez nem számítható be a kötelezettségvállalásokhoz vagy garanciákhoz kapcsolódó bevétel, haszon vagy hozzáadott érték.

                                 (h)

                                 Az átállási költségekhez nem számítható be semmilyen, a vonatkozó eszközök tekintetében kifizetett vagy fizetendő támogatás. Amennyiben egy kötelezettségvállalás vagy üzemeltetési garancia állami támogatással támogatott beruházásra vonatkozik, a támogatás értékét le kell vonni a kötelezettségvállalásból vagy garanciából származó átállási költségekből.

                                 (i)

                                 Amennyiben a 168/1999 határozat következtében a kötelezettségvállalások vagy garanciák betartása nehézségekbe ütközik, és emiatt átállási költségek merülnek fel, a támogatható átállási költségek kiszámítása során figyelembe kell venni a nemzeti és közösségi villamosenergia-piacokon fennálló gazdasági és versenyfeltételek tényleges időbeli változását. Amennyiben tehát a kötelezettségvállalások vagy garanciák a villamosenergia-árak várható esése miatt minősülhetnek átállási költségeknek, az átállási költségek kiszámítása során figyelembe kell venni a villamosenergia-árak tényleges mozgását.

                                 (j)

                                 Nem adhatnak okot átállási költségekre a 168/1999 határozat nemzeti jogba történő átültetése előtt leírt költségek. Azonban megfelelhetnek az átállási költségeknek az olyan rendelkezések vagy az érintett vállalkozás mérlegében feltüntetett eszközökre vonatkozó értékcsökkenések, amelyeknek kifejezett célja a határozat várható hatásainak figyelembevétele.

                                 (k)

                                 A támogatható átállási költségek nem haladhatják meg az ahhoz szükséges minimális szintet, hogy az érintett vállalkozás továbbra is betarthassa a 168/1999 határozattal kétségbe vont (4) kötelezettségvállalásokat vagy garanciákat, vagy biztosíthassa az azoknak való megfelelést. Következésképpen kiszámításuk során az érintett vállalkozás szempontjából (támogatás nélkül) leggazdaságosabb megoldást kell figyelembe venni. Ez többek között jelentheti az átállási költségekre okot adó kötelezettségvállalások vagy garanciák megszüntetését is, vagy az átállási költségekre okot adó eszközök részbeni vagy teljes megszüntetését (amennyiben ez nem ellentétes maguknak a kötelezettségvállalásoknak vagy garanciáknak az elveivel).

                                 (l)

                                 E módszertan értelmében nem minősülhetnek támogatható átállási költségeknek azok a költségek, amelyeket egy adott vállalkozásnak az irányelv 26. cikkében jelzett határidőn (2006. november 26.) túl kell viselnie (5). Azonban amennyiben szükségesnek tűnik, a Hatóság a kellő időben figyelembe vehet ilyen kötelezettségvállalásokat vagy garanciákat, és adott esetben a közös villamosenergia-piac megnyitásának következő szakaszában támogatható átállási költségeknek tekintheti azokat.

                                 (m)

                                 Amennyiben egy EFTA-állam a 168/1999 EGT-vegyesbizottsági határozatban előírtnál gyorsabban nyitja meg piacát, a Hatóság támogatható átállási költségnek tekintheti e módszertan szerint azokat a költségeket, amelyeket egyes vállalkozásoknak az irányelv 26. cikkében jelzett idő után kell viselniük, amennyiben az ilyen költség a fenti 21.3 szakasz a)–l) pontjának megfelelő kötelezettségvállalásokból vagy garanciákból származik, feltéve, hogy ezek időtartama nem lépi túl 2010. december 31-ét.

               21.4.   AZ ÁTÁLLÁSI KÖLTSÉGEK ÉS AZ ÁLLAMI TÁMOGATÁSOK

                     (1)

                     Az EGT-megállapodás 61. cikkének (1) bekezdésében foglalt általános elv szerint tilos az állami támogatás. Azonban a cikk (2) és (3) bekezdése ettől az általános szabálytól néhány eltérésről rendelkezik. Továbbá az EGT-megállapodás 59. cikke (2) bekezdése szerint »az általános gazdasági érdekű szolgáltatások működtetésével megbízott vagy a jövedelemtermelő monopólium jellegű vállalkozások« olyan mértékben tartoznak az EGT-megállapodás szabályai, különösen a versenyszabályok hatálya alá, amennyiben ezek alkalmazása sem jogilag, sem ténylegesen nem akadályozza a rájuk bízott sajátos feladatok végrehajtását. A kereskedelmet ez nem befolyásolhatja olyan mértékben, amely ellentétes a szerződő felek érdekeivel.

                     (2)

                     Az ezen irányelvben meghatározott támogatható átállási költségeknek megfelelő állami támogatás célja, hogy megkönnyítse a villamosenergia-vállalkozások átállását a villamos energia versenyző piacára. A Hatóság olyan mértékben egyezhet bele az ilyen támogatásba, amennyiben az ellensúlyozza a verseny torzulását azáltal, hogy hozzájárul azon közös cél eléréséhez, amelyet a piaci erők nem tudtak elérni. A villamosenergia-vállalkozások számára a nagymértékben zárt piacról a részben liberalizált piacra való átállást megkönnyítő támogatás nem jelenthet a közös érdekkel ellentétes versenytorzulást, mivel időben és hatásában korlátozott, és mivel a villamosenergia-piac liberalizációja az EGT-piac általános érdeke, és kiegészíti a belső piac létrehozására irányuló lépéseket. A Hatóság továbbá azon a nézeten van, hogy az átállási költségekre nyújtott támogatás lehetővé teszi, hogy a villamosenergia-vállalkozások csökkentsék a jelentős kötelezettségvállalásaikhoz vagy beruházásaikhoz kapcsolódó kockázatokat, és így ösztönözheti őket arra, hogy hosszú távon fenntartsák beruházásaikat. Végül az átállási költségek kompenzációja nélkül nagyobb lenne annak a kockázata, hogy az érintett vállalkozás teljes egészében a végfogyasztókra hárítaná a gazdaságtalan kötelezettségvállalás vagy garancia költségét.

                     (3)

                     Más liberalizált piacokhoz képest a villamosenergia-piaci átállási költségeket kompenzáló támogatást indokolhatja az is, hogy a villamosenergia-piac liberalizációját nem kíséri sem gyorsabb technológiai fejlődés, sem megnövekedett kereslet, és a környezetvédelem, az ellátás biztonsága és az EGT-országok gazdaságának zökkenőmentes működése szempontjából aligha képzelhető el, hogy az állami támogatás megfontolásával a Hatóság addig várjon, amíg a villamosenergia-vállalkozások nehézségekkel találják magukat szemben.

                     (4)

                     Mindezek alapján a Hatóság azon a véleményen van, hogy az átállási költségek ellensúlyozására nyújtott támogatásra rendesen eltérés alkalmazható az EGT-megállapodás 61. cikke (3) bekezdésének c) pontja alapján, amennyiben megkönnyíti bizonyos gazdasági tevékenységek fejlődését anélkül, hogy a közös érdekkel ellentétes mértékben hátrányosan befolyásolná a kereskedelmi feltételeket.

                     (5)

                     A Hatóság az EGT állami támogatási rendelkezéseiről szóló iránymutatásaiból – ideértve a környezetvédelmi állami támogatásról szóló iránymutatásokat (6) – származó konkrét rendelkezések sérelme nélkül elvileg az EGT-megállapodás 61. cikke (3) bekezdésének c) pontjával összeegyeztethetőnek fogadhatja el a támogatható átállási költségek ellensúlyozására nyújtott támogatást, amennyiben az megfelel az alábbi feltételeknek:

                                 (a)

                                 A támogatás célja, hogy egyértelműen meghatározott és elkülönített támogatható átállási költségeket ellensúlyozzon. A támogatás semmiképpen nem haladhatja meg a támogatható átállási költségek összegét.

                                 (b)

                                 A támogatás kifizetésére irányuló rendelkezésekben figyelembe kell venni a verseny későbbi fejleményeit. Az ilyen fejleményeket mennyiségileg kifejezhető tényezőkkel lehet mérni (árak, piaci részesedések, az EFTA-államok által jelzett egyéb releváns tényezők). Mivel a versenyfeltételek változása közvetlenül befolyásolja a támogatható átállási költségek összegét, a kifizetett támogatás összege szükségszerűen függ a verseny valós alakulásától, és az idővel kifizetett támogatás kiszámítása során figyelembe kell venni az érintett tényezők változását, hogy fel lehessen mérni az elért verseny mértékét.

                                 (c)

                                 Az EFTA-államnak éves beszámolót kell küldenie a Hatóságnak, amelyben leírja a villamosenergia-piacán fennálló versenyhelyzet alakulását, és többek között jelzi a releváns, mennyiségileg meghatározható tényezők megfigyelt változásait. Az éves beszámolóban részletesen le kell írni, hogy hogyan számították ki az adott évre figyelembe vett átállási költségeket, és fel kell tüntetni a kifizetett támogatás összegeit.

                                 (d)

                                 A Hatóság kedvezően veszi a vizsgálat során, ha az átállási költségek ellensúlyozására nyújtott támogatás degresszív jellegű; mivel ez hozzájárul ahhoz, hogy az érintett vállalkozás felgyorsítsa a liberalizált villamosenergia-piacra való felkészülést.

                                 (e)

                                 Előre meg kell határozni az egy vállalkozásnak az átállási költségek ellensúlyozására kifizethető támogatás maximális összegét. Ennek során figyelembe kell venni a vállalkozás termelékenységében elérhető javulást.
                                 Szintén egyértelműen meg kell határozni előre az átállási költségek ellensúlyozására nyújtott támogatás kiszámításának és finanszírozásának részletes szabályait és a támogatás nyújtásának maximális időtartamát. A támogatásról szóló értesítésben le kell írni, hogy az átállási költségek kiszámításánál hogyan kell figyelembe venni a b) pontban említett különböző tényezők változásait.

                                 (f)

                                 A támogatások halmozásának elkerülése érdekében az EFTA-államnak előre vállalnia kell, hogy nem fizet megmentési vagy szerkezetátalakítási támogatást azoknak a vállalkozásoknak, amelyek részesülnek az átállási költségekkel kapcsolatos támogatásból. A Hatóság véleménye szerint a várhatóan nem hosszú életképességű eszközberuházásokhoz kapcsolódó átállási költségek kompenzációja nem könnyíti meg a villamosenergia-ipar átállását a liberalizált piacra, ezért nem alkalmazható rá az EGT-megállapodás 61. cikke (3) bekezdésének c) pontjában foglalt eltérés.

                     (6)

                     Azonban a Hatóság legkomolyabb kétségének az olyan támogatással kapcsolatban ad hangot, amelynek célja a fenti kritériumoknak meg nem felelő vagy olyan átállási költségek ellensúlyozása, amelyek révén a verseny a közös érdekkel ellentétesen torzulhat az alábbi okokból:

                                 (a)

                                 A támogatás nem kapcsolódik a fenti meghatározásnak megfelelő támogatható átállási költségekhez vagy világosan meghatározott és elkülönített átállási költségekhez, vagy meghaladja a támogatható átállási költségek összegét.

                                 (b)

                                 A támogatás célja, hogy részben vagy egészben a 168/1999 határozat hatálybalépése előtti bevételeket biztosítsa, anélkül, hogy szigorúan a verseny bevezetéséből fakadó támogatható átállási költségeket venné figyelembe.

                                 (c)

                                 A támogatás összegét nem igazítják ki az átállási költségek megbecslésekor kialakult eredeti gazdasági és piaci feltevések és az idővel bekövetkezett valós változások közti különbségeknek megfelelően.

               21.5.   AZ ÁTÁLLÁSI KÖLTSÉGEK ELLENSÚLYOZÁSÁRA NYÚJTOTT TÁMOGATÁS FINANSZÍROZÁSÁNAK MÓDSZEREI

                     (1)

                     Az EFTA-államok szabadon választhatják meg az átállási költségeket ellensúlyozó támogatás finanszírozására általuk legmegfelelőbbnek ítélt módszereket. Azonban a Hatóság a támogatás engedélyezésekor meggyőződik arról, hogy a finanszírozási módszerek nem ellentétes hatásúak-e a 96/92/EK irányelv célkitűzéseivel és a szerződő felek érdekeivel. A szerződő felek érdekei között figyelembe kell venni a fogyasztóvédelmet, az áruk és szolgáltatások szabad mozgását és a versenyt.

                     (2)

                     A finanszírozási módszerek nem téríthetik el a külső vállalkozásokat vagy az új szereplőket attól, hogy bizonyos nemzeti vagy regionális piacokon fellépjenek. Az átállási költségek ellensúlyozására nyújtott támogatás ezért nem finanszírozható az EGT-államok között szállított villamos energiára kivetett járulékokból vagy a termelő és a fogyasztó közti távolsághoz kapcsolódó járulékokból.

                     (3)

                     A Hatóság azt is biztosítja, hogy az átállási költségek ellensúlyozására nyújtott támogatás finanszírozása során a támogatható és a nem támogatható fogyasztók igazságos bánásmódban részesülnek. Ezért a 21.4. szakasz c) pontjában említett éves jelentésben támogatható és nem támogatható fogyasztók szerint részletesen le kell bontani az átállási költségek ellensúlyozására szánt finanszírozási forrásokat. Amennyiben a nem támogatható fogyasztók a villamosenergia-díj révén közvetlenül részt vesznek az átállási költségek finanszírozásában, ezt egyértelműen jelezni kell. A támogatható és a nem támogatható csoportra kivetett hozzájárulás nem haladhatja meg az adott fogyasztókra eső piaci részesedésnek megfelelő ellensúlyozandó átállási költségek arányát.

                     (4)

                     Amennyiben magánvállalkozás gyűjti az átállási költségeket ellensúlyozó támogatási mechanizmusokat finanszírozó pénzeszközöket, az alap vezetőségének ezeket egyértelműen el kell különítenie a vállalkozás rendes forrásaitól. Az ilyen beruházások nem termelhetnek hasznot az azokat irányító vállalkozásnak.

               21.6.   EGYÉB ÉRTÉKELÉSI TÉNYEZŐK

                     (1)

                     Az átállási költségek ellensúlyozására nyújtott állami támogatás vizsgálatakor a Hatóság figyelembe veszi az érintett hálózat összekapcsolódását és a villamosenergia-ágazat szerkezetét is. A kisebb, az EGT többi részével kismértékben összekapcsolt hálózatoknak nyújtott támogatás kevésbé torzíthatja a versenyt.

                     (2)

                     Ez az átállási költségekre vonatkozó módszertan nem érinti az EGT-megállapodás 61. cikke (3) bekezdése a) pontjának hatálya alá tartozó régiókban a nemzeti regionális támogatásról szóló iránymutatások (7) alkalmazását. Az EGT-megállapodás 59. cikkének (2) bekezdése szerint amennyiben az állami támogatások szabályainak az átállási költségekre való alkalmazása jogilag vagy ténylegesen akadályozza az általános gazdasági érdekű szolgáltatások működtetésével megbízott vagy a jövedelemtermelő monopólium jellegű vállalkozásokra bízott sajátos feladatok végrehajtását, e szabályoktól el lehet térni, feltéve, hogy a kereskedelmet ez nem befolyásolja olyan mértékben, amely ellentétes a szerződő felek érdekeivel.

                     (3)

                     A 168/1999 határozatból következő átállási költségek ellensúlyozására szóló állami támogatásra e módszertanban meghatározott szabályok attól függetlenül alkalmazandók, hogy az érintett vállalkozások állami vagy magántulajdonban vannak-e.”

         (1)  HL L 27., 1997.1.30., 20. o.

         (2)  HL L 61., 2001.3.1., 23. o. és 11. EGT-kiegészítés, 2001.3.1., 221. o.

         (3)  A 168/1999 határozat 3. cikke így szól: »Ez a határozat 1999. november 27-én lép hatályba, amennyiben az EGT-Vegyesbizottság a Megállapodás 103. cikkének (1) bekezdése szerinti minden értesítést megkapott.«

         (4)  Hosszú távú értékesítési vagy vételi szerződés esetén tehát az átállási költségeket úgy kell kiszámolni, hogy össze kell hasonlítani azokkal a feltételekkel, amelyekkel egy liberalizált piacon, minden más feltétel változatlansága mellett a vállalkozás rendesen képes lett volna értékesíteni vagy beszerezni az érintett terméket.

         (5)  Úgy kell értelmezni, hogy azok a beruházások, amelyek nem téríthetők vissza, vagy gazdaságilag nem életképesek a villamos energia belső piacának liberalizációja következtében, e módszer értelmében átállási költségeknek minősülhetnek, beleértve azokat az eseteket, amelyek elvileg meghosszabbítandóak 2006 után is. Továbbá indokolt esetben támogatható átállási költségnek minősülhetnek e módszertan szerint azok a kötelezettségvállalások vagy garanciák, amelyeket 2006. november 26. után is mindenképpen be kell tartani, mert ennek hiányában komoly veszélybe kerül a környezetvédelem, a közbiztonság, a dolgozók szociális védelme vagy a villamosenergia-hálózat biztonsága.

         (6)  HL L 237., 2001.9.6., 16. o.

         (7)  HL L 111., 1999.4.29. és 18. EGT-kiegészítés. Ezzel összefüggésben lásd az állami támogatásról szóló iránymutatások 25. fejezetét.


title: A Tanács (KKBP) 2015/332 határozata ( 2015. március 2. ) az Európai Unió dél-kaukázusi és a grúziai válság ügyével megbízott különleges képviselője megbízatásának módosításáról és meghosszabbításáról

text:
               3.3.2015

               HU

               Az Európai Unió Hivatalos Lapja

               L 58/70

         A TANÁCS (KKBP) 2015/332 HATÁROZATA
   (2015. március 2.)
   az Európai Unió dél-kaukázusi és a grúziai válság ügyével megbízott különleges képviselője megbízatásának módosításáról és meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen a 33. cikkére és a 31. cikkének (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2014. július 8-án elfogadta a 2014/438/KKBP határozatot (1), amely Herbert SALBER-t nevezte ki az Európai Unió dél-kaukázusi és a grúziai válság ügyével megbízott különleges képviselőjévé (EUKK). Az EUKK megbízatása 2015. február 28-án lejár.

               (2)

               Az EUKK megbízatását további nyolc hónapra meg kell hosszabbítani.

               (3)

               Az EUKK a megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében az Európai Unió működéséről szóló szerződés 21. cikkében meghatározott célkitűzések elérését,

         ELFOGADTA EZT A HATÁROZATOT:
   1. cikk
   Az Európai Unió különleges képviselője
   A Tanács 2015. október 31-ig meghosszabbítja a Herbert SALBER-nek, mint a dél-kaukázusi és a grúziai válság ügyével megbízott EUKK-nak adott megbízatást. A Tanács határozhat úgy, hogy az EUKK megbízatását korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (a továbbiakban: főképviselő) javaslata alapján.
   2. cikk
   Politikai célkitűzések
   Az EUKK megbízatása az Unió dél-kaukázusi politikai célkitűzésein alapul, beleértve az Európai Tanács 2008. szeptember 1-jén Brüsszelben tartott rendkívüli ülésén elfogadott következtetésekben és a 2008. szeptember 15-i és 2012. február 27-i tanácsi következtetésekben meghatározott célkitűzéseket. E célkitűzések közé tartoznak az alábbiak:

               a)

               a már meglévő mechanizmusokkal, többek között az Európai Biztonsági és Együttműködési Szervezettel (EBESZ) és annak minszki csoportjával együttműködésben a konfliktusok megakadályozása és a békés konfliktusrendezéshez való hozzájárulás a régióban, beleértve a grúziai és a hegyi karabahi válságot (a menekültek és a belső menekültek visszatérésének elősegítésével és egyéb megfelelő eszközökkel), továbbá e rendezésnek a nemzetközi jog elveivel összhangban történő végrehajtásának támogatása;

               b)

               konstruktív kapcsolatok kialakítása a régió tekintetében érdekelt főbb szereplőkkel;

               c)

               az Örményország, Azerbajdzsán és Grúzia, valamint adott esetben a velük szomszédos országok közötti további együttműködés ösztönzése és támogatása;

               d)

               a régión belüli uniós szerepvállalás hatékonyságának és ismertségének növelése.

         3. cikk
   Megbízatás
   A politikai célkitűzések megvalósítása érdekében az EUKK megbízatása a következő:

               a)

               kapcsolatok kialakítása a régióbeli kormányokkal, parlamentekkel, egyéb politikai kulcsszereplőkkel, valamint igazságszolgáltatási szervekkel és civil társadalommal;

               b)

               a térségbeli országok ösztönzése a közös érdekű regionális témák – mint például a közös biztonsági fenyegetések, a terrorizmus elleni küzdelem, a tiltott kereskedelem és a szervezett bűnözés – terén való együttműködésre;

               c)

               a konfliktusok békés, a nemzetközi jog elveivel összhangban történő rendezéséhez való hozzájárulás és e rendezés megvalósításának megkönnyítése az Egyesült Nemzetek Szervezetével, az EBESZ-szel és annak minszki csoportjával szoros együttműködésben;

               d)

               a grúziai válsággal kapcsolatban:

                           i.

                           a 2008. augusztus 12-i rendezési tervek 6. pontja és a 2008. szeptember 8-i végrehajtási intézkedések szerinti nemzetközi tárgyalások („genfi nemzetközi tárgyalások”) előkészítésében való közreműködés, mely tárgyalások főbb témái többek között a térség biztonságát és stabilitását szolgáló intézkedések, a menekültek és belső menekültek problémája nemzetközileg elismert elvek alapján, valamint a felek kölcsönös megállapodása alapján bármilyen egyéb kérdés;

                           ii.

                           közreműködés az Unió álláspontjának kialakításában és annak az EUKK szintjén történő képviselete az i. pontban említett tárgyalások során; valamint

                           iii.

                           a 2008. augusztus 12-i rendezési tervek és a 2008. szeptember 8-i végrehajtási intézkedések végrehajtásának előmozdítása;

               e)

               bizalomépítő intézkedések kialakításának és végrehajtásának elősegítése;

               f)

               szükség esetén segítségnyújtás egy lehetséges konfliktusrendezés végrehajtásában való uniós közreműködés előkészítéséhez;

               g)

               az Unió és az érintett főbb szereplők között a régióra vonatkozóan folytatott párbeszéd fokozása;

               h)

               segítségnyújtás az Unió részére a Dél-Kaukázusra vonatkozó átfogó politika továbbfejlesztésében;

               i)

               az e cikkben említett tevékenységek keretében közreműködés az Unió emberi jogi politikájának és az emberi jogokra vonatkozó uniós iránymutatásoknak a végrehajtásában, különös tekintettel a konfliktus sújtotta térségekben élő gyermekek és nők helyzetére, elsősorban az e kérdést érintő fejlemények nyomon követése és kezelése révén.

         4. cikk
   A megbízatás végrehajtása
   (1)   Az EUKK felel a megbízatásának a főképviselő felügyelete mellett történő végrehajtásáért.
   (2)   A PBB kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
   (3)   Az EUKK szorosan együttműködik az Európai Külügyi Szolgálattal (EKSZ) és annak megfelelő szervezeti egységeivel.
   5. cikk
   Finanszírozás
   (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2015. március 1-jétől2015. október 31-ig terjedő időszakra 1 350 000 EUR.
   (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásért elszámolással tartozik a Bizottság felé.
   6. cikk
   A csoport létrehozása és összetétele
   (1)   Megbízatása és a rendelkezésre álló megfelelő pénzügyi eszközök keretein belül az EUKK felel a csoportjának létrehozásáért. A csoportnak rendelkeznie kell a megbízatás keretében szükséges speciális szakpolitikai ismeretekkel. Az EUKK folyamatosan és haladéktalanul tájékoztatja a Tanácsot és a Bizottságot a csoport összetételéről.
   (2)   A tagállamok, az Unió intézményei és az EKSZ javaslatot tehetnek olyan alkalmazottak kirendelésére, akik az EUKK-t munkájában segítik. Az ilyen kirendelt személyzet javadalmazását az érintett tagállam, az Unió érintett intézménye vagy az EKSZ fedezi. Az EUKK mellé a tagállamok által az Unió intézményeihez vagy az EKSZ-hez kiküldött szakértőket is ki lehet helyezni. A szerződéses nemzetközi alkalmazottaknak a tagállamok állampolgárainak kell lenniük.
   (3)   A kirendelt személyzet minden tagja a küldő tagállam, a küldő uniós intézmény vagy az EKSZ adminisztratív felügyelete alatt marad, és az EUKK megbízatásának érdekében jár el és végzi feladatát.
   (4)   Az EUKK személyzetét az EKSZ érintett osztályaival vagy az érintett uniós küldöttségekkel egy helyen kell elhelyezni annak érdekében, hogy tevékenységeik összhangban álljanak és következetesek legyenek.
   7. cikk
   Az EUKK és személyzete részére biztosított kiváltságok és mentességek
   Az EUKK küldetésének és az EUKK személyzet feladatának elvégzéséhez és a zökkenőmentes működéshez szükséges kiváltságokról, mentességekről és egyéb garanciákról – adott esetben – a fogadó országokkal kell megállapodni. Ehhez a tagállamok és az EKSZ minden szükséges támogatást megadnak.
   8. cikk
   Az EU-minősített adatok biztonsága
   Az EUKK és az EUKK csoportjának tagjai tiszteletben tartják a 2013/488/EU tanácsi határozatban (2) megállapított biztonsági elveket és minimumszabályokat.
   9. cikk
   Az információkhoz való hozzáférés és logisztikai támogatás
   (1)   A tagállamok, a Bizottság és a Tanács Főtitkársága biztosítják, hogy az EUKK minden releváns információhoz hozzáférjen.
   (2)   A térségben működő uniós küldöttségek és/vagy a tagállamok adott esetben logisztikai segítséget nyújtanak a térségben.
   10. cikk
   Biztonság
   Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikának megfelelően, valamint a megbízatásával és a hatáskörébe tartozó földrajzi terület biztonsági helyzetével összhangban – a közvetlenül az irányítása alá tartozó állomány biztonsága érdekében meghoz minden ésszerű és megvalósítható intézkedést, elsősorban az alábbiakat:

               a)

               az adott misszióra vonatkozó biztonsági terv kidolgozása az EKSZ iránymutatása alapján, amely többek között a misszióra vonatkozó fizikai, szervezeti és eljárási biztonsági intézkedéseket tartalmaz, szabályozza az állománynak a misszió területére való biztonságos bejutását és a misszió területén belüli biztonságos mozgását, továbbá kiterjed a biztonsági események kezelésére, valamint tartalmazza a vészhelyzeti intézkedési és a misszió evakuálási tervét;

               b)

               annak biztosítása, hogy az Unión kívül telepített teljes állomány a misszió területén fennálló körülmények által megkövetelt, nagy kockázat elleni biztosítással rendelkezzen;

               c)

               annak biztosítása, hogy az EUKK csoportjának az Unión kívül telepítendő valamennyi tagja – beleértve a szerződéssel alkalmazott helyi személyi állományt is – a misszió területére való érkezése előtt vagy oda történő megérkezésekor megfelelő, a misszió területének az EKSZ által megállapított kockázati minősítéséhez igazodó biztonsági képzésben részesüljön;

               d)

               annak biztosítása, hogy a rendszeres biztonsági értékeléseket követően tett valamennyi ajánlást végrehajtsák, és – az elért eredményekről és a megbízatás végrehajtásáról szóló jelentések keretében – az ajánlások végrehajtásáról és az egyéb biztonsági kérdésekről szóló írásos jelentéseket nyújtsanak be a Tanács, a főképviselő és a Bizottság számára.

         11. cikk
   Jelentéstétel
   Az EUKK szóban és írásban rendszeresen jelentést tesz a főképviselőnek és a PBB-nek. Az EUKK szükség szerint a tanácsi munkacsoportoknak is jelentést tesz. A rendszeres jelentéseket a COREU-hálózaton keresztül kell terjeszteni. Az EUKK jelentést tehet a Külügyek Tanácsának. A Szerződés 36. cikkének megfelelően az EUKK részt vehet az Európai Parlamentnek nyújtandó tájékoztatásban.
   12. cikk
   Koordináció
   (1)   Az Unió politikai céljainak elérése érdekében az EUKK hozzájárul az Unió tevékenységeinek egységéhez, összhangjához és hatékonyságához, és elősegíti annak biztosítását, hogy valamennyi uniós eszközt és tagállami intézkedést koherens módon alkalmazzák. Az EUKK tevékenységeit össze kell hangolni a Bizottság tevékenységeivel. Az EUKK rendszeresen tájékoztatja a tagállamok külképviseleteit és az uniós képviseleteket.
   (2)   A helyszínen az EUKK szoros kapcsolatot tart fenn az Unió küldöttségeinek vezetőivel és a tagállamok külképviseleteinek vezetőivel, akik minden tőlük telhetőt megtesznek annak érdekében, hogy az EUKK-nak megbízatása végrehajtásában segítséget nyújtsanak. Az EUKK az Unió grúziai delegációjának vezetőjével együttműködésben iránymutatást ad az Európai Unió grúziai megfigyelő missziója (EUMM Grúzia) vezetőjének a helyi politikai helyzettel kapcsolatban. Az EUKK és az Európai Unió grúziai megfigyelő missziójának (EUMM Grúzia) a polgári műveleti parancsnoka szükség szerint konzultációt folytat egymással. Az EUKK a helyszínen jelen levő egyéb nemzetközi és regionális szereplőkkel is kapcsolatot tart fenn.
   13. cikk
   A követelésekkel kapcsolatos segítségnyújtás
   Az EUKK és az EUKK személyzete segítséget nyújt a dél-kaukázusi és a grúziai válság ügyével megbízott korábbi EUKK-k megbízatásával összefüggésben felmerült követelések és kötelezettségek megválaszolásához és ilyen céllal adminisztratív támogatást, valamint hozzáférést biztosít a vonatkozó iratokhoz.
   14. cikk
   Felülvizsgálat
   E határozat végrehajtását, valamint annak a régió számára nyújtott egyéb uniós hozzájárulásokkal való összhangját rendszeresen felül kell vizsgálni. Az EUKK 2015. augusztus végéig átfogó jelentést nyújt be a Tanácsnak, a főképviselőnek és a Bizottságnak a megbízatás végrehajtásáról.
   15. cikk
   Hatálybalépés
   Ez a határozat az elfogadásának napján lép hatályba.
   Ezt a határozatot 2015. március 1-jétől kell alkalmazni.

      Kelt Brüsszelben, 2015. március 2-án.

            a Tanács részéről

            az elnök

         D. REIZNIECE-OZOLA

      (1)  A Tanács 2014/438/KKBP határozata (2014. július 8.) az Európai Unió dél-kaukázusi és a grúziai válság ügyével megbízott különleges képviselője megbízatásának módosításáról és meghosszabbításáról (HL L 200., 2014.7.9., 11. o.).

      (2)  A Tanács 2013/488/EU határozata (2013. szeptember 23.) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).


title: 2014/645/KKBP: A Politikai és Biztonsági Bizottság EUCAP NESTOR/2/2014 határozata ( 2014. július 24 .) az Afrika szarván a regionális tengeri kapacitásépítést célzó európai uniós misszióhoz (EUCAP NESTOR) történő, harmadik államok általi hozzájárulások elfogadásáról

text:
               6.9.2014

               HU

               Az Európai Unió Hivatalos Lapja

               L 267/7

         A POLITIKAI ÉS BIZTONSÁGI BIZOTTSÁG EUCAP NESTOR/2/2014 HATÁROZATA
   (2014. július 24.)
   az Afrika szarván a regionális tengeri kapacitásépítést célzó európai uniós misszióhoz (EUCAP NESTOR) történő, harmadik államok általi hozzájárulások elfogadásáról

      (2014/645/KKBP)

   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Afrika szarván a regionális tengeri kapacitásépítést célzó európai uniós misszióról (EUCAP NESTOR) szóló, 2012. július 16-i 2012/389/KKBP tanácsi határozatra (1) és különösen annak 10. cikke (3) bekezdésére,
   mivel:

               (1)

               A 2012/389/KKBP határozat 10. cikke (3) bekezdésének megfelelően a Tanács felhatalmazta a Politikai és Biztonsági Bizottságot (PBB), hogy meghozza a megfelelő határozatokat a harmadik államok által javasolt hozzájárulások elfogadásáról.

               (2)

               A polgári műveleti parancsnoknak az Ausztrália által nyújtandó hozzájárulásra vonatkozó ajánlása alapján Ausztrália hozzájárulását el kell fogadni.

               (3)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   (1)   A PBB elfogadja és jelentősnek ítéli Ausztrália hozzájárulását az Afrika szarván a regionális tengeri kapacitásépítést célzó európai uniós misszióhoz (EUCAP NESTOR).
   (2)   Ausztrália mentesül az EUCAP NESTOR költségvetéséhez nyújtandó pénzügyi hozzájárulás alól.
   2. cikk
   Ez a határozat az elfogadásának napján lép hatályba.

      Kelt Brüsszelben, 2014. július 24-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 187., 2012.7.17., 40. o.


title: A Bizottság határozata ( 2013. március 6. ) az európai műholdas navigációs rendszerek küldetésfejlesztésével foglalkozó szakértői csoport, a „küldetésfejlesztési tanácsadó csoport” felállításáról szóló, 2010. október 6-i bizottsági határozat módosításáról  EGT-vonatkozású szöveg

text:
               7.3.2013

               HU

               Az Európai Unió Hivatalos Lapja

               C 66/24

         A BIZOTTSÁG HATÁROZATA
   (2013. március 6.)
   az európai műholdas navigációs rendszerek küldetésfejlesztésével foglalkozó szakértői csoport, a „küldetésfejlesztési tanácsadó csoport” felállításáról szóló, 2010. október 6-i bizottsági határozat módosításáról
   (EGT-vonatkozású szöveg)
   2013/C 66/05
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:

               (1)

               A Bizottság 2010. október 6-i határozatával létrehozta az európai műholdas navigációs rendszerek küldetésfejlesztésével foglalkozó szakértői csoportot, a „küldetésfejlesztési tanácsadó csoportot” (1) (a továbbiakban: a csoport), hogy az EGNOS- és Galileo-programok küldetésfejlesztésével kapcsolatban független tanácsokkal lássa el a Bizottságot.

               (2)

               A csoport létrehozásakor a Bizottság úgy határozott, hogy a csoportnak személyes minőségükben kinevezett tagokból kell állnia.

               (3)

               A Bizottság szakértői csoportokra vonatkozó szabályzatának (2) megfelelően a csoport személyes minőségükben kinevezett tagjai függetlenül, a közérdeket szem előtt tartva járnak el.

               (4)

               A Bizottság által kinevezett csoport tagjai (3) között szerepelnek olyan magánvállalkozások alkalmazottai és vezető beosztású munkatársai is, amelyeket közvetlenül érint a csoport munkája. Következésképpen ezek az alkalmazottak és vezető beosztású munkatársak nem személyes minőségükben, hanem érdekelt felek képviselőjeként vehetnek részt a csoport munkájában.

               (5)

               A fentiek fényében a csoport tagjai személyes minőségükben, illetve érdekelt felek és szervezetek közös érdekének képviseletére kinevezett magánszemélyek. A Bizottság szakértői csoportokra vonatkozó szabályzatával (4) összhangban a szervezet tágabb értelemben használandó fogalom, amely vonatkozhat többek között vállalkozásokra, egyesületekre, nem kormányzati szervezetekre, szakszervezetekre, uniós ügynökségekre és szervekre, valamint nemzetközi szervezetekre.

               (6)

               Az európai műholdas navigációs rendszerek küldetésfejlesztésével foglalkozó szakértői csoport, a „küldetésfejlesztési tanácsadó csoport” felállításáról szóló, 2010. október 6-i bizottsági határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   Az európai műholdas navigációs rendszerek küldetésfejlesztésével foglalkozó szakértői csoport, a „küldetésfejlesztési tanácsadó csoport” felállításáról szóló, 2010. október 6-i határozat 4. cikkének (2) és (3) bekezdése helyébe a következő szöveg lép:

      „2.   A tagokat a Bizottság nevezi ki olyan szakértők közül, akik a 2. cikkben említett területeken szakértelemmel rendelkeznek, illetőleg olyan szervezetek közül, amelyek tevékenységüket igazoltan az említett területeken végzik, és jelentkeztek a pályázati felhívásra.
      3.   A csoport tagjai:

                  —

                  személyes minőségükben kinevezett magánszemélyek,

                  —

                  a műholdas navigáció terén érdekelt felek közös érdekének képviseletére kinevezett magánszemélyek; akik nem egyetlen érdekelt fél érdekeinek képviseletében járnak el, vagy

                  —

                  tágabb értelemben vett szervezetek, ideértve a vállalkozásokat, az egyesületeket, a nem kormányzati szervezeteket, a szakszervezeteket, az uniós ügynökségeket és szerveket, valamint a nemzetközi szervezeteket. A szervezetek kijelölik képviselőiket.”.

   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba. Ez a rendelet 2014. december 31-ig alkalmazandó.

      Kelt Brüsszelben, 2013. március 6-án.

            a Bizottság részéről

         Antonio TAJANI

            alelnök

      (1)  HL C 271., 2010.10.7., 2. o.

      (2)  C(2010) 7649 végleges, 9. szabály.

      (3)  C(2011) 3624 végleges.

      (4)  C(2010) 7649 végleges, 8. szabály.


title: 2009/393/EK: A Tanács határozata ( 2009. május 18. ) az 1995-ös Gabonakereskedelmi Egyezmény meghosszabbítása tekintetében a Közösség nevében a Nemzetközi Gabonatanácsban képviselendő álláspont meghatározásáról

text:
               20.5.2009

               HU

               Az Európai Unió Hivatalos Lapja

               L 124/63

      A TANÁCS HATÁROZATA

   (2009. május 18.)
   az 1995-ös Gabonakereskedelmi Egyezmény meghosszabbítása tekintetében a Közösség nevében a Nemzetközi Gabonatanácsban képviselendő álláspont meghatározásáról
   (2009/393/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. cikkére, a 300. cikk (2) bekezdésének második albekezdésével összefüggésben,
   tekintettel a Bizottság javaslatára,
   mivel:

               (1)

               Az 1995-ös Gabonakereskedelmi Egyezményt a Közösség a 96/88/EK tanácsi határozattal (1) kötötte meg, és azóta az egyezményt további kétéves időszakokra rendszeresen meghosszabbították. Az egyezményt legutóbb 2007 júniusában hosszabbította meg a Nemzetközi Gabonatanács határozata, így 2009. június 30-ig marad hatályban. A Közösségnek érdekében áll az egyezmény időbeli hatályának újbóli meghosszabbítása. Ezért szükséges, hogy a Bizottságot, amely a Gabonakereskedelmi Egyezményben a Közösséget képviseli, felhatalmazzák a hosszabbítás mellett történő szavazásra,

         A KÖVETKEZŐKÉPPEN HATÁROZOTT:
   Egyetlen cikk
   Az Európai Közösség a Nemzetközi Gabonatanácsban képviselt álláspontjának megfelelően az 1995-ös Gabonakereskedelmi Egyezmény újabb, legfeljebb két évig terjedő időszakra történő meghosszabbítása mellett szavaz.
   A Bizottság felhatalmazást kap arra, hogy ezt az álláspontot képviselje a Nemzetközi Gabonatanácsban.

      Kelt Brüsszelben, 2009. május 18-án.

            a Tanács részéről

            az elnök

         J. KOHOUT

      (1)  HL L 21., 1996.1.27., 47. o.


title: 2009/744/EK: A Tanács határozata ( 2009. szeptember 24. ) a Régiók Bizottsága egy ír tagjának kinevezéséről

text:
               9.10.2009

               HU

               Az Európai Unió Hivatalos Lapja

               L 265/39

      A TANÁCS HATÁROZATA

   (2009. szeptember 24.)
   a Régiók Bizottsága egy ír tagjának kinevezéséről
   (2009/744/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel az ír kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1).

               (2)

               Seamus MURRAY hivatali idejének lejártát követően a Régiók Bizottsága egy tagjának helye megüresedett,

         A KÖVETKEZŐKÉPPEN HATÁROZOTT:
   1. cikk
   A Tanács a hivatali idő hátralévő részére, azaz 2010. január 25-ig, a Régiók Bizottságába a következő személyt nevezi ki tagként:
   Fiona O’LOUGHLIN, member of Kildare County Council.
   2. cikk
   Ez a határozat az elfogadásának napján lép hatályba.

      Kelt Brüsszelben, 2009. szeptember 24-én.

            a Tanács részéről

            az elnök

         M. OLOFSSON

      (1)  HL L 56., 2006.2.25., 75. o.


title: A Tanács (EU) 2017/262 határozata (2017. február 6.) a Tanács Főtitkársága kinevezésre jogosult hatóságának és munkaszerződések kötésére jogosult hatóságának meghatározásáról és a 2013/811/EU határozat hatályon kívül helyezéséről

text:
               16.2.2017

               HU

               Az Európai Unió Hivatalos Lapja

               L 39/4

         A TANÁCS (EU) 2017/262 HATÁROZATA
   (2017. február 6.)
   a Tanács Főtitkársága kinevezésre jogosult hatóságának és munkaszerződések kötésére jogosult hatóságának meghatározásáról és a 2013/811/EU határozat hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unió tisztviselőinek személyzeti szabályzatáról, valamint az Európai Unió egyéb alkalmazottainak alkalmazási feltételeiről szóló, 259/68/EGK, Euratom, ESZAK tanácsi rendeletre (1) és különösen a személyzeti szabályzat 2. cikkére és az alkalmazási feltételek 6. cikkére,
   mivel:

               (1)

               Az Európai Unió működéséről szóló szerződés 240. cikke (2) bekezdésének első albekezdése értelmében a Tanács Főtitkársága a főtitkár irányítása alatt áll.

               (2)

               Az adminisztratív eljárások egyszerűsítése és a személyzet hatékony irányításának előmozdítása érdekében lehetővé kell tenni, hogy a főtitkár szélesebb körűen ruházhassa át az Európai Unió tisztviselőinek személyzeti szabályzata (a továbbiakban: a személyzeti szabályzat) és az Európai Unió egyéb alkalmazottainak alkalmazási feltételei (a továbbiakban: az alkalmazási feltételek) alkalmazására vonatkozó hatáskörét az adminisztrációs főigazgatóra. A főtitkárt fel kell továbbá hatalmazni arra, hogy minden főigazgatóra átruházhassa a saját főigazgatóságán belüli személyzeti igényeknek megfelelő belső kinevezésekre és áthelyezésekre vonatkozó döntésekkel kapcsolatos hatáskört.

               (3)

               A 2013/811/EU tanácsi határozatot (2) hatályon kívül kell helyezni,

         ELFOGADTA A KÖVETKEZŐ HATÁROZATOT:
   1. cikk
   (1)   A személyzeti szabályzat által a kinevezésre jogosult hatóságra, illetve az alkalmazási feltételek által a munkaszerződések kötésére jogosult hatóságra ruházott hatásköröket a Tanács Főtitkársága tekintetében a következők gyakorolják:

               a)

               a főtitkár vonatkozásában a Tanács;

               b)

               a személyzeti szabályzat 1a., 30., 34., 41., 49., 50. és 51. cikkének a főigazgatókra való alkalmazása vonatkozásában a főtitkár javaslata alapján a Tanács;

               c)

               egyéb esetekben a főtitkár.

         (2)   A főtitkár jogosult arra, hogy részben vagy egészben az adminisztrációs főigazgatóra ruházza a személyzeti szabályzat és az alkalmazási feltételek alkalmazására vonatkozó egyes vagy minden hatáskörét.
   (3)   A főtitkár jogosult arra, hogy minden főigazgatóra átruházza a saját főigazgatóságán belüli, a szolgálat érdekeinek megfelelő, a személyzeti szabályzat 7. cikke (1) bekezdésének első albekezdésének megfelelő kinevezésekre és áthelyezésekre vonatkozó hatáskört.
   2. cikk
   A 2013/811/EU határozat hatályát veszti.
   3. cikk
   Ez a határozat 2017. március 1-jén lép hatályba.

      Kelt Brüsszelben, 2017. február 6-án.

            a Tanács részéről

            az elnök

         F. MOGHERINI

      (1)  A Tanács 259/68/EGK, Euratom, ESZAK rendelete (1968. február 29.) az Európai Közösségek tisztviselőinek személyzeti szabályzatáról, valamint az Európai Közösségek egyéb alkalmazottainak alkalmazási feltételeiről és a Bizottság tisztviselőire vonatkozó egyedi átmeneti intézkedések bevezetéséről (HL L 56., 1968.3.4., 1. o.).

      (2)  A Tanács 2013/811/EU határozata (2013. december 17.) a Tanács Főtitkársága kinevezéssel megbízott hatóságának és szerződéskötésre jogosult hatóságának meghatározásáról és a 2011/444/EU határozat hatályon kívül helyezéséről (HL L 355., 2013.12.31., 91. o.).


title: 2013/159/KKBP: A Politikai és Biztonsági Bizottság Atalanta/1/2013 határozata ( 2013. március 22. ) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az EU-erők parancsnokának kinevezéséről

text:
               27.3.2013

               HU

               Az Európai Unió Hivatalos Lapja

               L 87/12

         A POLITIKAI ÉS BIZTONSÁGI BIZOTTSÁG ATALANTA/1/2013 HATÁROZATA
   (2013. március 22.)
   a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az EU-erők parancsnokának kinevezéséről
   (2013/159/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikkére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló, 2008. november 10-i 2008/851/KKBP tanácsi együttes fellépésre (1) és különösen annak 6. cikkére,
   mivel:

               (1)

               A 2008/851/KKBP együttes fellépés 6. cikkének (1) bekezdése értelmében a Tanács felhatalmazta a Politikai és Biztonsági Bizottságot az EU-erők parancsnokának kinevezésére.

               (2)

               A Politikai és Biztonsági Bizottság 2012. november 27-én elfogadta az Atalanta/3/2012 határozatot (2), amellyel Ángel GARCĺA DE PAREDES PÉREZ DE SEVILLA ellentengernagyot nevezte ki az EU-erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta).

               (3)

               Az EU műveleti parancsnoka javasolta, hogy Ángel GARCĺA DE PAREDES PÉREZ DE SEVILLA ellentengernagyot követően Jorge NOVO PALMA kapitányt nevezzék ki az EU-erők új parancsnokává az Atalanta művelethez.

               (4)

               Az EU Katonai Bizottsága támogatja ezt a javaslatot.

               (5)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 5. cikke értelmében Dánia nem vesz részt az Unió védelmi vonatkozású határozatainak és intézkedéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság 2013. április 6-i hatállyal Jorge NOVO PALMA kapitányt nevezi ki az EU-erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.
   2. cikk
   Az Atalanta/3/2012 határozat ezennel hatályát veszti.
   3. cikk
   Ez a határozat 2013. április 6-án lép hatályba.

      Kelt Brüsszelben, 2013. március 22-én.

            a Politikai és Biztonsági Bizottság részéről

            az elnök

         O. SKOOG

      (1)  HL L 301., 2008.11.12., 33. o.

      (2)  A Politikai és Biztonsági Bizottság Atalanta/3/2012 határozata (2012. november 27.) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az uniós erők parancsnokának kinevezéséről (HL L 332., 2012.12.4., 20. o.).


title: Az Európai Parlament (EU) 2015/1710 határozata (2015. április 29.) az ENIAC közös vállalkozás 2013-as pénzügyi évre vonatkozó elszámolásának lezárásáról

text:
               2015.9.30.

               HU

               Az Európai Unió Hivatalos Lapja

               L 255/429

      AZ EURÓPAI PARLAMENT (EU) 2015/1710 HATÁROZATA
      (2015. április 29.)
      az ENIAC közös vállalkozás 2013-as pénzügyi évre vonatkozó elszámolásának lezárásáról
      AZ EURÓPAI PARLAMENT,

                  —

                  tekintettel az ENIAC közös vállalkozás 2013-as pénzügyi évre vonatkozó végleges éves beszámolójára,

                  —

                  tekintettel a Számvevőszéknek az ENIAC közös vállalkozás 2013-as pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

                  —

                  tekintettel a 2013-as pénzügyi évre szóló költségvetés végrehajtására vonatkozóan a közös vállalkozás számára adandó mentesítésről szóló, 2015. február 17-i tanácsi ajánlásra (05306/2015 – C8-0049/2015),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3),

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (4) és különösen annak 209. cikkére,

                  —

                  tekintettel a 2007. december 20-i, az „ENIAC közös vállalkozás” létrehozásáról szóló 72/2008/EK tanácsi rendeletre (5),

                  —

                  tekintettel az ECSEL közös vállalkozás létrehozásáról szóló, 2014. május 6-i 561/2014/EK tanácsi rendeletre (6) és különösen annak 1. cikke (2) bekezdésére, valamint 12. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (7),

                  —

                  tekintettel a 966/2012/EU, Euratom európai parlamenti és tanácsi rendelet 209. cikkében említett, a köz- és magánszféra közötti partnerségre létrehozott szervek számára kidolgozott pénzügyi szabályzat-mintáról szóló, 2013. szeptember 30-i 110/2014/EU felhatalmazáson alapuló bizottsági rendeletre (8),

                  —

                  tekintettel eljárási szabályzata 94. cikkére és V. mellékletére,

                  —

                  tekintettel a Költségvetési Ellenőrző Bizottság jelentésére (A8-0104/2015),

         1.

            elhalasztja az ENIAC közös vállalkozás 2013-as pénzügyi évre vonatkozó elszámolásának lezárását;

         2.

            utasítja elnökét, hogy továbbítsa ezt a határozatot az ECSEL közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon annak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 452., 2014.12.16., 26. o.

         (2)  HL C 452., 2014.12.16., 27. o.

         (3)  HL L 248., 2002.9.16., 1. o.

         (4)  HL L 298., 2012.10.26., 1. o.

         (5)  HL L 30., 2008.2.4., 21. o.

         (6)  HL L 169., 2014.6.7., 152. o.

         (7)  HL L 357., 2002.12.31., 72. o.

         (8)  HL L 38., 2014.2.7., 2. o.


title: A Tanács (EU) 2016/828 határozata (2016. április 21.) az Európai Közösség és a San Marino Köztársaság közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Unió nevében történő megkötéséről

text:
               27.5.2016

               HU

               Az Európai Unió Hivatalos Lapja

               L 140/1

         A TANÁCS (EU) 2016/828 HATÁROZATA
   (2016. április 21.)
   az Európai Közösség és a San Marino Köztársaság közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Unió nevében történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 115. cikkére, összefüggésben 218. cikke (6) bekezdésének b) pontjával és 218. cikke (8) bekezdésének második albekezdésével,
   tekintettel az Európai Bizottság javaslatára,
   tekintettel az Európai Parlament véleményére (1),
   mivel:

               (1)

               Az (EU) 2015/2469 határozatnak (2) megfelelően az Európai Közösség és a San Marino Köztársaság közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvét (a továbbiakban: módosító jegyzőkönyv) – figyelemmel annak későbbi megkötésére – 2015. december 8-án aláírták.

               (2)

               A tárgyalások eredményeképpen született módosító jegyzőkönyv hűen tükrözi a Tanács tárgyalási irányelvét, mivel összhangba hozza az Európai Közösség és a San Marino Köztársaság közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodást (3) (a továbbiakban: megállapodás) az automatikus információcserére vonatkozó közelmúltbeli nemzetközi fejleményekkel, nevezetesen a Gazdasági Együttműködési és Fejlesztési Szervezet (OECD) által kidolgozott, az adózás területén a számlainformációk automatikus cseréjére vonatkozó nemzetközi standarddal. Az Unió, annak tagállamai és a San Marino Köztársaság tevékenyen részt vettek a szóban forgó standard kidolgozásával és végrehajtásával foglalkozó nemzetközi OECD-fórum munkájában. A megállapodás módosító jegyzőkönyvvel módosított szövegének kell jogalapjaként szolgálnia a nemzetközi standardnak az Unió–San Marino Köztársaság viszonylatban történő végrehajtásához.

               (3)

               Az európai adatvédelmi biztossal a 45/2001/EK európai parlamenti és tanácsi rendelet (4) 28. cikkének (2) bekezdésével összhangban konzultációra került sor.

               (4)

               A módosító jegyzőkönyvet jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Közösség és a San Marino Köztársaság közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvét a Tanács az Unió nevében jóváhagyja (5).
   2. cikk
   (1)   A módosító jegyzőkönyv 2. cikkének (1) bekezdésben előírt értesítést az Unió nevében a Tanács elnöke teszi meg.
   (2)   A Bizottság tájékoztatja a San Marino Köztársaságot és a tagállamokat a módosító jegyzőkönyv eredményeként létrejövő megállapodás 1. cikke 1. d) pontja szerint kapott értesítésekről.
   3. cikk
   Ez a határozat az elfogadásának napján lép hatályba.

      Kelt Luxembourgban, 2016. április 21-én.

            a Tanács részéről

            az elnök

         G.A. VAN DER STEUR

      (1)  2016. március 3-i vélemény (a Hivatalos Lapban még nem tették közzé).

      (2)  A Tanács 2015. december 8-i (EU) 2015/2469 határozata az Európai Közösség és a San Marino Köztársaság közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Unió nevében történő aláírásáról és az ideiglenes alkalmazásáról (HL L 346., 2015.12.31., 1. o.).

      (3)  HL L 381., 2004.12.28., 33. o.

      (4)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

      (5)  A módosító jegyzőkönyv szövegét a HL L 346. számában (2015.12.31., 3. o.) hirdették ki az aláírásról és az ideiglenes alkalmazásról szóló határozattal együtt.


title: A Tanács határozata ( 2013. július 9. ) a Belső Piaci Harmonizációs Hivatal (védjegyek és formatervezési minták) fellebbezési tanácsa elnökének kinevezéséről

text:
               11.7.2013

               HU

               Az Európai Unió Hivatalos Lapja

               C 199/2

         A TANÁCS HATÁROZATA
   (2013. július 9.)
   a Belső Piaci Harmonizációs Hivatal (védjegyek és formatervezési minták) fellebbezési tanácsa elnökének kinevezéséről
   2013/C 199/03
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közösségi védjegyről szóló, 2009. február 26-i 207/2009/EK tanácsi rendeletre (1) és különösen annak 136. cikkére,
   tekintettel a Belső Piaci Harmonizációs Hivatal (védjegyek és formatervezési minták) igazgatótanácsa által 2013. május 31-én benyújtott pályázatokra,
   ELFOGADTA EZT A HATÁROZATOT:
   1. cikk
   A Tanács Théophilos MARGELLOS-t – született Athénban, 1953. november 21-én – nevezi ki ötéves időtartamra a Belső Piaci Harmonizációs Hivatal (védjegyek és formatervezési minták) fellebbezési tanácsának elnökévé.
   2. cikk
   Az 1. cikkben említett ötéves időtartam kezdeti időpontját a Belső Piaci Harmonizációs Hivatal (védjegyek és formatervezési minták) igazgatótanácsa határozza meg.
   3. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.

      Kelt Brüsszelben, 2013. július 9-én.

            a Tanács részéről

            az elnök

         R. ŠADŽIUS

      (1)  HL L 78., 2009.3.24., 1. o.


Fontos jogi nyilatkozat

|

52007BP0125(01)

1. Az Európai Parlament 2007. április 24-i határozata az Európai Élelmiszer-biztonsági Hatóság 2005-ös pénzügyi évre szóló költségvetésének végrehajtására vonatkozó mentesítésről (C6-0399/2006 - 2006/2166(DEC))

Hivatalos Lap 074 E , 20/03/2008 o. 0256 - 0256

		1.Az Európai Parlament 2007. április 24-i határozata az Európai Élelmiszer-biztonsági Hatóság 2005-ös pénzügyi évre szóló költségvetésének végrehajtására vonatkozó mentesítésről (C6-0399/2006 - 2006/2166(DEC))Az Európai Parlament,- tekintettel az Európai Élelmiszer-biztonsági Hatóság 2005-ös pénzügyi évre szóló végleges éves beszámolójára [1],- tekintettel a Számvevőszéknek az Európai Élelmiszer-biztonsági Hatóság 2005-ös pénzügyi évre vonatkozó éves jelentésére, a Hatóság válaszaival együtt [2],- tekintettel a Tanács 2007. február 27-i ajánlására (5711/2007 - C6-0080/2007),- tekintettel az EK-Szerződésre, és különösen annak 276. cikkére,- tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [3], és különösen annak 185. cikkére,- tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre [4], és különösen annak 44. cikkére,- tekintettel az 1605/2002/EK, Euratom tanácsi rendelet 185. cikkében említett szervezetek számára készült költségvetési keretrendeletet létrehozó 2002. november 19-i 2343/2002/EK, Euratom bizottsági rendeletre [5], és különösen annak 94. cikkére,- tekintettel eljárási szabályzata 71. cikkére, valamint V. mellékletére,- tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszer-biztonsági Bizottság véleményére (A6-0112/2007),1. mentesítést ad az Európai Élelmiszer-biztonsági Hatóság igazgatója számára a 2005-ös pénzügyi évre szóló költségvetés végrehajtására vonatkozóan;2. megjegyzéseit a csatolt állásfoglalásban foglalja össze;3. utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Élelmiszer-biztonsági Hatóság igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételről (L sorozat).[1] HL C 266., 2006.10.31., 22. o.[2] HL C 312., 2006.12.19., 42. o.[3] HL L 248., 2002.9.16., 1. o. Az 1995/2006/EK, Euratom rendelettel módosított rendelet. (HL L 390., 2006.12.30., 1. o.)[4] HL L 31., 2002.2.1., 1. o. A legutóbb 2006/575/EK bizottsági rendelettel (HL L 100., 2006.4.8., 3. o.) módosított rendelet.[5] HL L 357., 2002.12.31., 72. o.--------------------------------------------------


title: Az Európai Parlament (EU) 2016/1602 határozata (2016. április 28.) az ENIAC közös vállalkozás 2014-es pénzügyi évre vonatkozó elszámolásának lezárásáról

text:
               14.9.2016

               HU

               Az Európai Unió Hivatalos Lapja

               L 246/436

         AZ EURÓPAI PARLAMENT (EU) 2016/1602 HATÁROZATA
   (2016. április 28.)
   az ENIAC közös vállalkozás 2014-es pénzügyi évre vonatkozó elszámolásának lezárásáról
   AZ EURÓPAI PARLAMENT,

               —

               tekintettel az ENIAC közös vállalkozás 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek az ENIAC közös vállalkozás 2014. január 1. és 2014. június 26. közötti időszakra vonatkozó éves beszámolójáról szóló jelentésére, a közös vállalkozás válaszával együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti nyilatkozatára (2),

               —

               tekintettel a 2014-es pénzügyi évre szóló költségvetés végrehajtása tekintetében a közös vállalkozás számára adandó mentesítésről szóló, 2016. február 12-i tanácsi ajánlásra (05587/2016 – C8-0058/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 209. cikkére,

               —

               tekintettel az ENIAC közös vállalkozás létrehozásáról szóló, 2007. december 20-i 72/2008/EK tanácsi rendeletre (4),

               —

               tekintettel az ECSEL közös vállalkozás létrehozásáról szóló, 2014. május 6-i 561/2014/EU tanácsi rendeletre (5) és különösen annak 12. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (6),

               —

               tekintettel a 966/2012/EU, Euratom európai parlamenti és tanácsi rendelet 209. cikkében említett, a köz- és magánszféra közötti partnerségre létrehozott szervek számára kidolgozott pénzügyi szabályzat-mintáról szóló, 2013. szeptember 30-i 110/2014/EU felhatalmazáson alapuló bizottsági rendeletre (7),

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A8-0113/2016),

               1.

               elhalasztja az ENIAC közös vállalkozás 2014-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az ECSEL közös vállalkozás ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 422., 2015.12.17., 25. o.

      (2)  HL C 422., 2015.12.17., 26. o.

      (3)  HL L 298., 2012.10.26., 1. o.

      (4)  HL L 30., 2008.2.4., 21. o.

      (5)  HL L 169., 2014.6.7., 152. o.

      (6)  HL L 357., 2002.12.31., 72. o.

      (7)  HL L 38., 2014.2.7., 2. o.


title: 2009/169/EK,Euratom: A tagállamok kormányképviselőinek határozata ( 2009. február 25. ) az Európai Közösségek Elsőfokú Bírósága egy bírájának kinevezéséről

text:
               28.2.2009

               HU

               Az Európai Unió Hivatalos Lapja

               L 56/17

      A TAGÁLLAMOK KORMÁNYKÉPVISELŐINEK HATÁROZATA

   (2009. február 25.)
   az Európai Közösségek Elsőfokú Bírósága egy bírájának kinevezéséről
   (2009/169/EK, Euratom)
   AZ EURÓPAI KÖZÖSSÉGEK TAGÁLLAMAI KORMÁNYAINAK KÉPVISELŐI,
   tekintettel az Európai Gazdasági Közösséget létrehozó szerződésre és különösen annak 224. cikkére,
   tekintettel az Európai Atomenergia-közösség létrehozásáról szóló szerződésre és különösen annak 140. cikkére,
   mivel:
   A Bíróság alapokmányáról szóló jegyzőkönyv 5. és 7. cikke alapján, a 47. cikkel összefüggésben, és Virpi TIILI lemondását követően az Európai Közösségek Elsőfokú Bíróságához ki kell nevezni egy bírát Virpi TIILI hivatali idejének hátralévő részére, azaz 2010. augusztus 31-ig,
   A KÖVETKEZŐKÉPPEN HATÁROZOTT:
   1. cikk
   Heikki KANNINEN-t az Európai Közösségek Elsőfokú Bírósága bírájának nevezik ki a 2009. szeptember 1-jétől2010. augusztus 31-ig tartó időszakra.
   2. cikk
   Ezt a határozatot az Európai Közösségek Hivatalos Lapjában ki kell hirdetni.

      Kelt Brüsszelben, 2009. február 25-én.

            az elnök

         M. VICENOVÁ


title: A Tanács 2013/477/KKBP határozata ( 2013. szeptember 27. ) a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2010/573/KKBP határozat módosításáról

text:
               28.9.2013

               HU

               Az Európai Unió Hivatalos Lapja

               L 257/18

         A TANÁCS 2013/477/KKBP HATÁROZATA
   (2013. szeptember 27.)
   a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2010/573/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2010. szeptember 27-én elfogadta a 2010/573/KKBP határozatot (1).

               (2)

               A 2010/573/KKBP határozat felülvizsgálata alapján a Moldovai Köztársaság Dnyeszteren túli régiójának vezetésével szembeni korlátozó intézkedéseket 2014. szeptember 30-ig meg kell hosszabbítani.

               (3)

               A 2010/573/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2010/573/KKBP határozat 4. cikke (2) bekezdésének helyébe a következő szöveg lép:

      „(2)   Ezt a határozatot 2014. szeptember 30-ig kell alkalmazni, és folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, a határozat megújítható vagy – adott esetben – módosítható.”.

   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2013. szeptember 27-én.

            a Tanács részéről

            az elnök

         E. GUSTAS

      (1)  A Tanács 2010/573/KKBP határozata (2010. szeptember 27.) a Moldovai Köztársaság Dnyeszteren túli régiójának vezetésével szembeni korlátozó intézkedésekről (HL L 253., 2010.9.28., 54. o.).


title: 2004/919/EK: A Tanács határozata (2004. december 22.) a határokon átnyúló vonatkozású, járművekkel kapcsolatos bűncselekmények üldözéséről

text:
               30.12.2004

               HU

               Az Európai Unió Hivatalos Lapja

               L 389/28

      A TANÁCS HATÁROZATA

   (2004. december 22.)
   a határokon átnyúló vonatkozású, járművekkel kapcsolatos bűncselekmények üldözéséről
   (2004/919/EK)
   AZ EURÓPAI UNIÓ TANÁCSA,
   tekintettel az Európai Uniót létrehozó szerződésre, és különösen annak 30. cikke (1) bekezdésének a) pontjára és 34. cikke (2) bekezdésének c) pontjára,
   tekintettel a Holland Királyság kezdeményezésére,
   tekintettel az Európai Parlament véleményére,
   mivel:

               (1)

               Az Európai Unió tagállamaiban ellopott járművek száma évente körülbelül 1,2 millióra tehető.

               (2)

               E lopások jelentős károkat okoznak, amelynek éves összege legalább 15 milliárd EUR.

               (3)

               E járművek jelentős – körülbelül 30-40%-ra tehető – részét szervezett bűnözés keretében lopják el, majd alakítják át és exportálják az Európai Unión belüli és kívüli országokba.

               (4)

               Az okozott anyagi kár mellett ez súlyosan károsítja a polgárok igazság- és biztonságérzetét. A járművekkel kapcsolatos bűncselekményeket az erőszak súlyos megnyilvánulási formái is kísérhetik.

               (5)

               Következésképpen, a Szerződés 29. cikkében meghatározott – a szabadságon, a biztonságon és a jog érvényesülésén alapuló térségben polgárok magas szintű biztonságának garantálására irányuló – cél elérése akadályokba ütközik.

               (6)

               A Tanács elfogadta a használt útvonalak alaposabb lefedésével folytatott nemzetközi bűnüldözésről szóló, 1999. május 27-i állásfoglalást (1).

               (7)

               A járművekkel kapcsolatos bűncselekmények nemzetközi szinten olyan más bűncselekmény típusokhoz is kapcsolódhatnak, mint például a kábítószer-, lőszer- és emberkereskedelem.

               (8)

               A járművekkel kapcsolatos bűncselekmények üldözése a tagállamok bűnüldöző szerveinek a hatáskörébe tartozik.-Mindemellett szükséges és arányos a tagállamok közötti és a tagállamok bűnüldöző szervei közötti – amennyiben ez gyakorlatilag megvalósítható és szükséges – együttműködést magában foglaló közös megközelítés kialakítása annak érdekében, hogy ezen bűncselekmények határokon átnyúló vonatkozásai is kezelhetők legyenek.

               (9)

               Különösen fontos a bűnüldöző hatóságok és a járműnyilvántartó hatóságok közötti együttműködés, valamint az érintett felek tájékoztatása is.

               (10)

               Hasonlóképpen fontos az Europollal való együttműködés is, mivel az Europol elemzéseket és jelentéseket tud szolgáltatni a témával kapcsolatosan.

               (11)

               Az Európai Rendőrakadémia az Európai Rendőrségi Oktatási Hálózaton (EPLN) keresztül a tagállamok rendőri erőinek a járművekkel kapcsolatos bűncselekmények területén információt és szakvéleményt nyújtó könyvtár-szolgáltatást nyújt. Az EPNL vitafórumán keresztül lehetővé teszi az ismeretek és tapasztalatok cseréjének lehetőségét is.

               (12)

               Az Európai Gépjármű és Vezetői Engedély Információs Rendszerről (EUCARIS) szóló, 2000. június 29-i szerződéshez csatlakozó tagállamok számának növekedésével a járművekkel kapcsolatos bűncselekmények elleni küzdelem erősödni fog.

               (13)

               A járművekkel kapcsolatos nemzetközi szintű bűncselekmények elleni hatékony küzdelem érdekében számos különös intézkedést kell hozni,

         A KÖVETKEZŐKÉPPEN HATÁROZOTT:
   1. cikk
   Fogalommeghatározások
   E határozat alkalmazásában:

               1.

               „Jármű”: a Schengeni Információs Rendszerrel (SIS) kapcsolatos rendelkezésekben meghatározottak szerinti bármely gépjármű, pótkocsi vagy lakókocsi.

               2.

               „Nemzeti illetékes hatóság”: a tagállamok által e határozat alkalmazásában kijelölt nemzeti hatóság, amely magában foglalhatja szükség szerint a rendőrséget, a vámügyi hatóságokat, a határőrséget és az igazságügyi hatóságokat.

         2. cikk
   Célkitűzés
   (1)   E határozat célja a jobb együttműködés megvalósítása az Európai Unióban a határokon átnyúló, járművekkel kapcsolatos bűncselekmények megelőzése és visszaszorítása érdekében.
   (2)   Különös figyelmet kell fordítani a járműlopás, az illegális autókereskedelem és az olyan más bűncselekmények, mint például a kábítószer-, lőszer- és emberkereskedelem közötti kapcsolatra.
   3. cikk
   A nemzeti illetékes hatóságok közötti együttműködés
   (1)   A tagállamok nemzeti jogukkal összhangban megteszik a szükséges lépéseket annak érdekében, hogy elősegítsék a nemzeti illetékes hatóságok közötti együttműködést – így együttműködési megállapodások keretében is – a határokon átnyúló, járművekkel kapcsolatos bűncselekmények elleni küzdelem érdekében.
   (2)   Tekintettel a tagállamok saját hatáskörére, különös figyelmet kell fordítani az export-ellenőrzési együttműködésre.
   4. cikk
   A nemzeti illetékes hatóságok és a magánszektor közötti együttműködés
   (1)   A tagállamok megteszik a szükséges lépéseket, hogy adott esetben, a nemzeti joggal összhangban rendszeres konzultációkat szervezzenek, amelybe bevonhatják a magánszektor szereplőit is (például az eltűnt járművek magánnyilvántartóit, a biztosítók és az autókereskedelem képviselőit) az e területre vonatkozó információk és a tevékenységek kölcsönös összehangolásának céljából.
   (2)   A tagállamok a nemzeti joggal összhangban segítik a nemzeti illetékes hatóságok által lefoglalt majd kiadott járművek gyors hazatelepítési eljárását.
   5. cikk
   A járművekkel kapcsolatos bűncselekmények kapcsolattartói
   (1)   A tagállamok 2005. március 30-án kapcsolattartókat jelölnek ki a bűnüldöző hatóságaikon belül a határokon átnyúló, járművekkel kapcsolatos bűncselekmények üldözésére.
   (2)   A tagállamok felhatalmazzák a kapcsolattartókat, hogy a hatályos, alkalmazandó jogszabályok alapján szakvélemény- és tapasztalatcserét, valamint általános és technikai információcserét folytassanak a járművekkel kapcsolatos bűncselekményekre vonatkozóan. Az információcserét ki kell terjeszteni a járművekkel kapcsolatos bűncselekmények megelőzésének helyes gyakorlati módszereire is. Az ilyen információcsere nem foglalja magában a személyes adatok cseréjét.
   (3)   A kijelölt nemzeti kapcsolattartókat illető információkról, beleértve az ezt követő változásokat is értesíteni kell a Tanács Főtitkárságát az Európai Unió Hivatalos Lapjában való közzététel céljából.
   6. cikk
   A lopott járművekre és forgalmi engedélyekre vonatkozó riasztások kibocsátása
   (1)   Minden ellopott jármű bejelentésekor az illető tagállam illetékes hatósága a nemzeti joggal összhangban azonnal beviszi a lopott járműre vonatkozó riasztást a SIS-be, és amennyiben lehetséges, az Interpol lopott gépjárművek adatbázisába is.
   (2)   A riasztást kibocsátó tagállam a nemzeti joggal összhangban azonnal törli a keresett gépjárművek nyilvántartásában szereplő riasztást, amennyiben a járműre vonatkozó riasztás kibocsátásának oka megszűnik.
   (3)   Minden ellopott forgalmi engedély bejelentésekor az érintett tagállam illetékes hatósága a nemzeti joggal összhangban azonnal beviszi az erről szóló riasztást a SIS-be.
   7. cikk
   Nyilvántartás
   (1)   Minden tagállam biztosítja, hogy a saját illetékes hatóságai megteszik a szükséges lépéseket a járművek nyilvántartásba vételéhez kapcsolódó okmányok ellopásának és az azokkal való visszaéléseknek a megelőzése érdekében.
   (2)   A bűnüldöző hatóságok tájékoztatják a nemzeti járműnyilvántartó hatóságokat arról, hogy a nyilvántartásba vételi eljárás alatt álló jármű lopottnak minősül-e. Az adatbázisokhoz e célból való hozzáférés a közösségi jog rendelkezéseinek megfelelő tiszteletben tartásával történik.
   8. cikk
   A járművek forgalmi engedélyével való visszaélések megelőzése
   (1)   A járművek forgalmi engedélyével való visszaélések megelőzése érdekében minden tagállam nemzeti jogával összhangban biztosítja, hogy illetékes hatósága megteszi a szükséges lépéseket annak érdekében, hogy a jármű tulajdonosának vagy üzembentartójának forgalmi engedélyét visszaszerezze, ha a jármű egy balesetben súlyos károkat szenved (totálkár).
   (2)   A forgalmi engedélyt a nemzeti joggal összhangban akkor is vissza kell szerezni, ha a bűnüldöző szerv által lefolytatott vizsgálat során felmerül a gyanú, hogy a jármű azonosító jelölései – mint például a jármű azonosító száma – tekintetében jogsértés történt.
   (3)   A forgalmi engedélyeket csak a jármű azonossági vizsgálatát és ellenőrzését követően lehet visszaadni, a nemzeti joggal összhangban.
   9. cikk
   Europol
   Minden tagállam biztosítja, hogy bűnüldöző hatóságai szükség szerint tájékoztatják az Europolt a járművekkel kapcsolatos bűncselekmények elkövetőiről e szerv hatás- és feladatköreinek keretei között.
   10. cikk
   A szakértelem és a képzés fejlesztése
   A tagállamok megteszik a szükséges lépéseket annak biztosítására, hogy az érintett bűnüldöző hatóságok képzéséért felelős nemzeti intézmények – amennyiben célszerű, az Európai Rendőrakadémiával együttműködésben – tantervükben támogassák a gépjárművekkel kapcsolatos bűncselekmények megelőzésével és felderítésével foglalkozó különleges tanfolyamokat. Az ilyen tanfolyam magában foglalhatja az Europoltól származó, hatáskörének megfelelő tananyagot is.
   11. cikk
   A kapcsolattartók ülése és éves jelentés a Tanács számára
   A járművekkel kapcsolatos bűncselekmények kapcsolattartói évente legalább egyszer üléseznek a Tanács elnökségét betöltő tagállam támogatásával. Az Europolt az ülésekre meg kell hívni. Az elnökség jelentést készít a Tanács számára a bűnüldöző hatóságok közötti vonatkozó gyakorlati együttműködés fejlődéséről.
   12. cikk
   Értékelés
   A Tanács 2007. december 30-án értékeli e határozat végrehajtását.
   13. cikk
   Hatálybalépés
   Ez a határozat az Európai Unió Hivatalos Lapjában való kihirdetésének napján lép hatályba.
   Azokban a tagállamokban, amelyekben a SIS-hez kapcsolódó schengeni vívmányok rendelkezései még nem léptek hatályba, az e határozat által megállapított, SIS-hez kapcsolódó kötelességek a SIS-hez kapcsolódó schengeni vívmányok rendelkezései alkalmazásának időpontjában lépnek hatályba az alkalmazandó eljárásokkal összhangban e célból elfogadott tanácsi határozatban foglaltak szerint.

      Kelt Brüsszelben, 2004. december 22-én

            a Tanács részéről

            az elnök

         C. VEERMAN

      (1)  HL C 162., 1999.6.9., 1. o.